贈鄒葆光道士
作者：曹仙家
朝代：宋

paragraphs: 羅浮道士真仙子，躍出樊籠求不死。
冰壺皎潔水鑑清，洞然表裏無塵滓。
叱咤雷霆發指端，馘邪役鬼篆飛丹。
朝吞露氣松窗暖，夜禮星辰玉簡寒。
琴心和雅胎仙舞，屏絕淫哇追太古。
幽韻蕭深海島風，餘音繚繞江天雨。
真居僻在海南邊，溪上簾櫳洞裏天。
靈鳳九苞飛檻外，珍禽五色舞花前。
金絲島露紫河車，青霓跨嶺鐵橋斜。
羅浮自古神仙宅，萬里來尋况是家。
我昔閨中方幼穉，當年曾覽羅浮記。
形質雖拘一室間，精魂已出千山外。
如今親見羅浮人，疑是朱明降上真。
劍氣袖携三尺水，霞漿杖挂一壺春。
松姿鶴步何蕭散，風調飄飄驚俗眼。
吾師出處任高情，止則止兮行則行。
富有溪山寧願利，貴懷道義不干名。
我今寄跡都城裏，門外喧喧那入耳。
上床布被日高眠，不爲公來不能起。
問公去速來何遲，得接高談幾許時。
白雲偶向帝鄉過，去住無蹤安可期。
我亦韶華斷羈紲，何異飄蓬與翻葉。
相逢邂逅即開顔，禮樂何曾爲吾設。
志同笙磬合宮商，道乖肝膽成胡越。
相近未必常往還，相遥未必長離別。
翩然孤鶴又南征，寄語石樓好風月。